Številka: 007-4/2017

Datum: 2. 2. 2017

**MESTNEMU SVETU**

**MESTNE OBČINE PTUJ**

Zadeva**: Predlog Pravilnika o odstranitvi in ravnanju z zapuščenimi vozili na območju Mestne občine Ptuj**

Na podlagi 23. člena Statuta Mestne občine Ptuj (Uradni vestnik Mestne občine Ptuj, št. 9/07) in v skladu s 76. členom Poslovnika Mestnega sveta Mestne občine Ptuj (Uradni vestnik Mestne občine Ptuj, št. 12/07, 1/09, 2/14 in 7/15) predlagam mestnemu svetu v obravnavo in sprejempredlog Pravilnika o odstranitvi in ravnanju z zapuščenimi vozili na območju Mestne občine Ptuj.

 **Miran SENČAR,**

 **župan Mestne občine Ptuj**

**Priloge:**

* predlog pravilnika,
* veljavni pravilnik.

  **PREDLOG**

**FEBRUAR 2017**

Na podlagi 6. člena Zakona o pravilih cestnega prometa (Uradni list RS, št. 82/13-uradno prečiščeno besedilo in 68/16) in 12. člena Statuta Mestne občine Ptuj (Uradni vestnik Mestne občine Ptuj, št 9/07) je Mestni svet Mestne občine Ptuj na svoji \_\_\_\_\_seji, dne \_\_\_, sprejel

**PRAVILNIK**

**o odstranitvi in ravnanju z zapuščenimi vozili**

**na območju Mestne občine Ptuj**

1. **člen**

S tem pravilnikom se ureja postopek odstranitve in ravnanja z zapuščenimi vozili na območju Mestne občine Ptuj.

1. **člen**

Zapuščeno vozilo je motorno ali priklopno vozilo, parkirano na javni cesti ali na nekategorizirani cesti, ki se uporablja za javni cestni promet ali na drugi javni površini, ki ni namenjena prometu vozil in nima registrskih tablic ali ni registrirano več kot 30 dni in ni nerabljeno ali zavrženo motorno vozilo, ki mu je življenjska doba iztekla zaradi poškodb, starosti ali drugih razlogov in je zaradi tega postalo odpadek po merilih iz predpisa, ki ureja ravnanje z odpadki.

1. **člen**

(1) Odvoz, hrambo, varovanje, izdajo ter prodajo ali uničenje zapuščenih vozil na območju Mestne občine Ptuj opravlja izvajalec gospodarske javne službe urejanja in vzdrževanja javnih parkirišč in odvoza nepravilno parkiranih vozil (v nadaljevanju: izvajalec), ki je registriran za to dejavnost ter zagotavlja ustrezen prostor za hrambo, varovanje in izdajo vozil.

(2) Odvoz zapuščenih vozil se opravlja s specialnim vozilom (pajek).

(3) Izvajalec mora zagotoviti celodnevno varovanje prevzetih zapuščenih vozil pred novimi poškodbami in tatvino.

(4) Na vstopu v poslovne prostore izvajalca morajo biti na vidnem mestu označeni naziv izvajalca, telefonski kontakt, poslovni čas in postopek izdajanja vozil. Prav tako mora biti označena možnost in kontakt v primeru prevzema zapuščenega vozila izven poslovnega časa izvajalca.

1. **člen**

Izvajalec mora voditi evidenco odpeljanih zapuščenih vozil, ki mora vsebovati:

* registrsko številko motornega vozila (če ima nameščene registrske tablice),
* druge številke, na podlagi katerih se lahko ugotovi lastništvo nad vozilom (VIN številka),
* znamko in barvo motornega vozila,
* datum, čas in lokacijo s katere je bilo odstranjeno zapuščeno vozilo,
* poškodbe na vozilu pred začetkom postopka odstranitve vozila,
* ime, priimek, naslov stalnega ali začasnega prebivališča in številko osebnega dokumenta osebe, ki je zapuščeno vozilo prevzela in navedbo listin s katero je bilo ugotovljeno lastništvo nad vozilom oziroma pravica uporabe motornega vozila.
1. **člen**

(1) Občinski redar ali občinski inšpektor (v nadaljevanju: odredbodajalec) v primeru najdenega zapuščenega vozila na javni površini, namesti na vozilo odredbo za odstranitev zapuščenega vozila v skladu z zakonodajo, ki ureja varnost v cestnem prometu. Rok za odstranitev zapuščenega vozila je tri (3) dni od namestitve odredbe na zapuščeno vozilo. Odredba mora vsebovati določbo, da bo po izteku tridnevnega roka vozilo odstranil izvajalec na stroške lastnika.

(2) Če je preko registrske številke, VIN številke motornega vozila ali na kakšen drugi način možno ugotoviti zadnjega lastnika zapuščenega vozila mora odredbodajalec poslati odredbo za odstranitev zapuščenega vozila tudi lastniku zapuščenega vozila. Odredba se vroči osebno, v skladu z zakonom, ki ureja splošni upravni postopek. V odredbi se določi rok za odstranitev zapuščenega vozila najpozneje v treh (3) dneh od vročitve odredbe.

(3) Če občinski redar najde na javni površini zavrženo vozilo ali ostanke vozila, ki nimajo tržne vrednosti in takšno vozilo predstavlja odpadek, odstopi zadevo v reševanje občinskemu inšpektorju.

1. **člen**

V kolikor lastnik vozila v predpisanem roku ne odstrani zapuščenega vozila, mora odredbodajalec ustno ali pisno obvestiti izvajalca o potrebi za odstranitvijo zapuščenega vozila. Seznaniti ga mora o vrsti in znamki motornega vozila in o točni lokaciji kje se zapuščeno vozilo nahaja.

1. **člen**

(1) Pred odvozom zapuščenega vozila mora predstavnik izvajalca skupaj z odredbodajalcem na kraju zapisniško ugotoviti, v kakšnem stanju je vozilo ter zapisati morebitno registrsko številko, barvo in tip vozila ter kje se zapuščeno motorno vozilo pred odstranitvijo nahaja. Kadar je zapuščeno vozilo brez registrskih tablic ali če je poškodovano, se v zapisniku navedejo še drugi podatki, ki so potrebni za identifikacijo lastnika vozila.

(2) Izvajalec mora pred odvozom zapuščenega vozila fotografirati vozilo in kraj, kjer se zapuščeno vozilo nahaja.

(3) Odredbodajalec vroči predstavniku izvajalca odredbo za odstranitev zapuščenega vozila.

1. **člen**

Izvajalec odgovarja za morebitne poškodbe ali tatvine vozila, za čas od pričetka izvajanja odredbe o odstranitvi vozila do vrnitve vozila lastniku ali imetniku pravice uporabe vozila.

1. **člen**

Občinski redar o odvozu zapuščenega vozila obvesti policijo na številko 113 in sporoči na sedež medobčinskega redarstva.

1. **člen**

(1) Izvajalec mora v roku sedem (7) dni od prevzema vozila, s priporočeno pošiljko pozvati lastnika vozila, da v roku tri (3) dni od sprejema poziva prevzame in odpelje vozilo ter ga opozoriti, da bo vozilo prešlo v last Mestne občine Ptuj, če ga v roku treh mesecev ne bo prevzel.

(2) Če lastnik vozila, ki je s priporočeno pošiljko pozvan naj prevzame vozilo v roku tri dni, ne prevzame vozila v tem roku, mora izvajalec vozilo čuvati in varovati še tri mesece. Če lastnik vozila tudi v tem roku ne prevzame, se šteje, da je vozilo opustil, Mestna občina Ptuj pa s tem pridobi lastninsko pravico na zapuščenem vozilu.

1. **člen**

(1) Izvajalec preda vozilo lastniku ali imetniku pravice uporabe vozila na podlagi listine (osebni dokument s sliko, prometno dovoljenje ali potrdilo iz upravne enote), s katero dokaže, da je lastnik ali imetnik pravice uporabe vozila.

(2) Lastnik vozila mora pred prevzemom vozila plačati stroške odvoza zapuščenega motornega vozila in stroške varovanja zapuščenega vozila (ležarina), ki začnejo teči četrti dan od sprejema poziva iz prejšnjega člena.

1. **člen**

(1) Kadar lastnik vozila izvajalcu pisno izjavi, da vozila ne želi več imeti v svoji posesti, se šteje, da je vozilo opustil. Izjava mora biti lastnoročno podpisana s strani lastnika ali imetnika pravice uporabe vozila.

(2) S podpisom pisne izjave pridobi Mestna občina Ptuj lastninsko pravico na zapuščenem vozilu.

(3) Stroške odstranitve zapuščenega vozila plača prejšnji lastnik vozila.

1. **člen**

Kadar priporočena pošiljka, s katero je bil lastnik vozila pozvan, da prevzame vozilo, ni uspešno vročena, oziroma ni znano lastnikovo bivališče, ravna izvajalec po postopku, kot je določeno v 10. členu.

1. **člen**

(1) Kadar lastnik vozila ni znan in ga ni mogoče ugotoviti, mora izvajalec najkasneje v petnajstih dneh od prevzema vozila v lokalnem tisku (vsaj enem) objaviti natančen opis vozila, kraj, iz katerega je bilo vozilo odstranjeno in določiti trimesečni rok od namestitve odredbe na zapuščeno motorno vozilo, v katerem mora lastnik vozilo prevzeti.

(2) Če lastnik zapuščenega vozila ne prevzame v roku iz prejšnjega odstavka, se šteje, da je vozilo opustil, Mestna občina Ptuj pa pridobi lastninsko pravico na zapuščenem vozilu.

1. **člen**

(1) Stroške, ki jih je imel izvajalec z zapuščenim vozilom, mora poravnati prejšnji lastnik vozila.

(2) V primeru, kadar prejšnjega lastnika ni mogoče ugotoviti, stroški odvoza, prodaje ali uničenja bremenijo proračun Mestne občine Ptuj, stroški hrambe vozila pa izvajalca.

1. **člen**

(1) Zapuščeno vozilo, na katerem je Mestna občina Ptuj pridobila lastninsko pravico, občina proda ali naroči izvajalcu uničenje.

(2) Zapuščeno vozilo, katerega vrednost ne presega stroškov prodaje, se uniči.

(3) Občina v postopku prodaje zapuščenega vozila ravna v skladu z zakonom, ki določa postopke ravnanja s stvarnim premoženjem države in samoupravnih lokalnih skupnosti.

(4) Iz prejete kupnine se pokrijejo stroški izvajalca, preostanek je prihodek proračuna Mestne občine Ptuj.

1. **člen**

Skrbnik zapuščenih vozil, ki preidejo v last Mestne občine Ptuj na strani izvajalca je oseba, ki jo določi odgovorna oseba izvajalca, s strani Mestne občine Ptuj pa skrbnik koncesijske pogodbe, ki ureja odvoz zapuščenih vozil.

1. **člen**

Z uveljavitvijo tega pravilnika preneha veljati Pravilnik o odstranitvi zapuščenih vozil (Uradni vestnik Mestne občine Ptuj, št. 5/97).

1. **člen**

Ta pravilnik začne veljati petnajsti dan po objavi v Uradnem vestniku Mestne občine Ptuj.

Številka: 007-4/2017

Datum:

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Obrazložitev:**

Trenutno veljavni Pravilnik o odstranitvi zapuščenih vozil (Uradni vestnik Mestne občine Ptuj, št. 5/97) je bil sprejet leta 1997, zaradi česar je že zastarel, prav tako pa ga je potrebno uskladiti z določbami Zakona o pravilih cestnega prometa (Uradni list RS, št. 82/13-uradno prečiščeno besedilo in 68/16; v nadaljevanju: ZPrCP). Zaradi navedenega smo pripravili predlog novega Pravilnika o odstranitvi in ravnanju z zapuščenimi vozili na območju Mestne občine Ptuj.

V skladu s 6. členom ZPrCP, so občine dolžne določiti pogoje in način odstranitve in hrambe vozil, nepravilno parkiranih in zapuščenih v smislu 19. člena ZPrCP. V skladu s 15. členom ZPrCP, nadzor nad izvajanjem 19. člena istega zakona izvajajo občinski redarji.

Zapuščeno vozilo je motorno ali priklopno vozilo, parkirano na javni cesti ali na nekategorizirani cesti, ki se uporablja za javni cestni promet ali na drugi javni površini, ki ni namenjena prometu vozil in nima registrskih tablic ali ni registrirano več kot 30 dni in ni nerabno ali zavrženo motorno vozilo, ki mu je življenjska doba iztekla zaradi poškodb, starosti ali drugih razlogov in je zaradi tega postalo odpadek po merilih iz predpisa, ki ureja ravnanje z odpadki. ZPrCP v 19. členu določa, da v primeru, da pooblaščena uradna oseba najde zapuščeno vozilo, namesti nanj pisno odredbo, s katero se naloži odstranitev vozila najkasneje v treh dneh od dneva izdaje odredbe. Če zapuščeno vozilo ni odstranjeno v roku iz prejšnjega odstavka, ga odstrani pristojni izvajalec rednega vzdrževanja cest. Po treh mesecih se lahko zapuščeno vozilo uniči ali proda, odstranitev vozila pa se opravi na stroške lastnika vozila.

V obravnavo predloženi pravilnik tako v skladu s 6. členom ZPrCP ter upoštevaje zgoraj povzeto določbo 19. člena ZPrCP predpisuje postopek odstranitve in ravnanja z zapuščenimi vozili, vključno s postopkom odreditve odstranitve s strani občinskih redarjev. Aktivnosti odstranitve, hrambe in izdaje vozil, kot koncesionar izvajajo Javne službe Ptuj, v skladu s Pogodbo o podelitvi koncesije za opravljanje izbirne lokalne gospodarske javne službe urejanja in vzdrževanja javnih parkirišč in odvoza nepravilno parkiranih vozil v Mestni občini Ptuj, pri čemer je predmet navedene pogodbe odvoz tako nepravilno parkiranih, kot tudi zapuščenih vozil, če so na javnih površinah in odločitev o tem sodi v pristojnost organov lokalne skupnosti. Odvoz nepravilno parkiranih vozil je predmet ločenega pravilnika, ki je prav tako predložen v obravnavo na februarski seji mestnega sveta. Javne službe Ptuj so sicer tudi izvajalec gospodarske javne službe vzdrževanja občinskih cest.

V skladu z navedenim mestnemu svetu predlagam, da predložen predlog Pravilnika o odstranitvi in ravnanju z zapuščenimi vozili na območju Mestne občine Ptuj po obravnavi sprejme.

Pripravila:

Robert Brkić

Adela Ferme

 **Miran SENČAR,**

 **župan Mestne občine Ptuj**